Varusteleka myy pakettiautollisen Suomi-konepistooleita – Taustalla uusi asetus

Kuva: Mbeesb / Wikipedia Mbeesb / Wikipedia

Riikka Jokinen

Armeijatavaran erikoisliike Varusteleka myy vauhdilla takakontillisen Suomi-konepistooleita.

– Nyt on viimeinen hetki ostaa deaktivoitu pyssy, jossa on yhtään mitään liikkuvaa, Varusteleka vinkkaa Facebook-sivuillaan.

Yritys kertoi alennusmyynnistä tiistai-iltana ja yllättyi suosiosta. Hetkessä tilauksia tuli enemmän kuin aseita oli edes omassa varastossa.

Sen jälkeen Varusteleka kertoi hankkineensa tavarantoimittajalta pakettiautollisen verran lisää Suomi-konepistooleita myymälään ja myy niitä nyt vauhdilla. Myyntiaikaa on jäljellä keskiviikko ja torstai.

– Keskiviikkona tullut lisäerä myytiin jo loppuun. Torstaiaamuna saamme vielä noin 50 Suomi-konepistoolia lisää myyntiin.

– Kaikkiaan näitäkonepistooleita on myyty parissa päivässä noin 85 kappaletta, ostopäällikkö Anssi Rötkö Varustelekasta kommentoi keskiviikkona iltapäivällä.

Yllättävän myyntisysäyksen taustalla on uusi EU-asetus, joka astuu voimaan tulevana perjantaina 8. huhtikuuta.

Perjantaista lähtien omistajaa vaihtavat, käyttökelvottomiksi tehdyt niin sanotut deaktivoidut aseet tulee deaktivoida uudelleen siten, että ase on pysyvästi ampumakelvoton. Tämä vaatii muutoksia nyt myynnissä oleviin aseisiin.

– Jos teillä on dekoase, josta ette ole ihan varmoja, tarvitsetteko sitä, nyt olisi hetki aikaa saattaa se vaihtamaan omistajaa.

– Perjantain jälkeen pidämme taukoa näiden dekoaseiden myynnissä.Odotamme varmaan parisen kuukautta, kunnes selviää, miten asetusta tulee tulkita, Rötkö kertoo.

Päivitetty 6.4. klo 15.10. Lisätty Anssi Rötkön kommentit.

Tästä on kyse Uusi ampuma-aseen ja aseen osan deaktivointia koskeva Euroopan komission asetus astuu voimaan perjantaina 8.4. Muutoksen seurauksena perjantaista lähtien omistajaa vaihtavat käyttökelvottomaksi tehdyt, ns. deaktivoidut aseet, täytyy deaktivoida uudelleen siten, että ase on uuden asetuksen mukaisesti pysyvästi ampumakelvoton. Lisäksi ase tulee tarkastuttaa viranomaisella, joka antaa deaktivoinnin hyväksymisestä todistuksen, jota aseen haltijan on pidettävä esineen mukana. Lisäksi viranomainen tekee asetuksen vaatimat merkinnät aseeseen. Tarkastuksia tekee alkuvaiheessa Suomessa poliisihallitus, jonka asehallinto sijaitsee Riihimäellä. Deaktivointeja saa edelleen tehdä vain ase-elinkeinonharjoittaja.